CELEX: 32012D0628(01)
Language: fi
Date: 2012-06-26 00:00:00
Title: Komission päätös, annettu 26 päivänä kesäkuuta 2012 , arvonlisäverotuksen asiantuntijaryhmän perustamisesta

28.6.2012   
            
            
               FI
            
            
               Euroopan unionin virallinen lehti
            
            
               C 188/2
            
         KOMISSION PÄÄTÖS,
   annettu 26 päivänä kesäkuuta 2012,
   arvonlisäverotuksen asiantuntijaryhmän perustamisesta
   2012/C 188/02
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   sekä katsoo seuraavaa:
   
               (1)
            
            
               Euroopan unionin toiminnasta tehdyn sopimuksen 113 artiklassa annetaan toimielinten tehtäväksi yhdenmukaistaa arvonlisäveron (alv) kaltaisia liikevaihtoveroja koskevaa lainsäädäntöä sisämarkkinoiden toiminnan varmistamiseksi.
            
         
               (2)
            
            
               Alv:n tulevaisuutta koskevassa komission tiedonannossa Kohti yksinkertaisempaa, vakaampaa ja tehokkaampaa sisämarkkinoiden tarpeisiin suunniteltua alv-järjestelmää (1) vahvistetaan EU:n alv-järjestelmän laajaa uudistamista koskeva toimintaohjelma. Mainitussa tiedonannossa lueteltujen toimenpiteiden toteuttamiseksi komissio voi joutua tukeutumaan neuvoa-antavissa elimissä kokoontuvien alv-asiantuntijoiden apuun.
            
         
               (3)
            
            
               Tiedonannon mukaisesti ja järkevän sääntelyn periaatteita (2) noudattaen komissio pitää erittäin tärkeänä, että osapuolten näkemykset ja erityisasiantuntemus otetaan huomioon uusien alv-politiikkojen kehittämisessä ja täytäntöönpanossa. Sen vuoksi on tarpeen perustaa alv-alan asiantuntijaryhmä sekä määritellä sen tehtävät ja kokoonpano.
            
         
               (4)
            
            
               Ryhmään olisi kuuluttava yksityishenkilöitä, joilla on vaadittava asiantuntemus alv-alalla, ja erityisesti yrityksiä, kuluttajia tai veroasiantuntijoita edustavia järjestöjä, jotka voivat avustaa alv-politiikkojen kehittämisessä ja täytäntöönpanossa.
            
         
               (5)
            
            
               Ryhmän olisi annettava komissiolle neuvoja ja näkemyksiä alv-politiikan valmistelusta ja täytäntöönpanosta. Kaikkien jäsenten olisi osallistuttava erittäin aktiivisesti ja asiantuntevasti kokouksiin ja niiden valmisteluun sekä tarvittaessa niiden seurantaan.
            
         
               (6)
            
            
               Olisi vahvistettava säännöt, joita noudattaen ryhmän jäsenet saavat antaa tietoja.
            
         
               (7)
            
            
               Henkilötietojen käsittelyssä olisi noudatettava yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettua Euroopan parlamentin ja neuvoston asetusta (EY) N:o 45/2001 (3),
            
         ON PÄÄTTÄNYT SEURAAVAA:
   1 artikla
   Kohde
   Perustetaan alv-alan asiantuntijoista koostuva alv-asiantuntijaryhmä, jäljempänä ’ryhmä’.
   2 artikla
   Tehtävä
   Ryhmän tehtävänä on:
   
               a)
            
            
               neuvoa komissiota säädösten ja muiden poliittisten aloitteiden valmistelussa alv-alalla;
            
         
               b)
            
            
               esittää komissiolle näkemyksiä säädösten ja EU:n muiden poliittisten aloitteiden käytännön täytäntöönpanosta alv-alalla.
            
         3 artikla
   Kuuleminen
   Komissio voi kuulla ryhmää kaikista EU:n lainsäädännön ja muiden EU:n tasolla vahvistettujen poliittisten aloitteiden valmisteluun ja täytäntöönpanoon liittyvistä kysymyksistä alv-alalla.
   4 artikla
   Jäsenyys – nimittäminen
   1.   Ryhmässä on enintään 40 jäsentä.
   2.   Jäsenten on oltava järjestöjä tai nimitettyjä yksityishenkilöitä, joilla on 2 artiklassa tarkoitettua asiantuntemusta.
   3.   Verotuksen ja tulliliiton pääosaston pääjohtaja nimittää jäsenet sellaisten järjestöjen ja yksityishenkilöiden joukosta, jotka ovat vastanneet hakuilmoitukseen.
   4.   Järjestöt nimeävät edustajansa ja hänen sijaisensa, joka hoitaa edustajan tehtävät tämän ollessa poissa tai estynyt. Verotuksen ja tulliliiton pääosaston pääjohtaja voi kieltäytyä nimittämästä järjestön ehdottamaa edustajaa tai hänen sijaistaan, jos hänen profiilinsa ei ole hakuilmoituksessa vaaditun mukainen. Tällaisissa tapauksissa asianomaista järjestöä pyydetään nimeämään toinen edustaja tai sijainen.
   5.   On mahdollista määrätä, että kullekin nimitetylle yksityishenkilölle nimitetään sijainen. Sijainen nimitetään samoin ehdoin kuin varsinainen jäsen, ja sijainen hoitaa ilman eri toimenpiteitä jäsenen tehtävät, jos tämä on poissa tai estynyt.
   6.   Jäsenet nimitetään kahdeksi vuodeksi. He toimivat tehtävässään toimikautensa päättymiseen asti. Toimikausi voidaan uusia, jos jäsenet vastaavat uuteen hakuilmoitukseen.
   7.   Sopivina pidetyt hakijat, joita ei ole nimitetty heti, voidaan lisätä varallaololuetteloon, jäljempänä ’luettelo’, jota komissio käyttää nimittäessään korvaavia jäseniä.
   8.   Nimitettyjen yksityishenkilöiden on toimittava riippumattomina ja yleisen edun mukaisesti.
   9.   Kaikkien jäsenten ja heidän edustajiensa on osallistuttava erittäin aktiivisesti ja asiantuntevasti kokouksiin ja niiden valmisteluun sekä tarvittaessa niiden seurantaan.
   10.   Jäsenet, jotka eroavat tai jotka eivät täytä tämän artiklan 2, 8 ja 9 kohdassa säädettyjä tai perussopimuksen 339 artiklassa määrättyjä edellytyksiä, voidaan niiden toimikauden loppuajaksi korvata komission nimittämällä jäsenellä. Komissio käyttää luetteloa korvaavien jäsenten nimittämisessä.
   Verotus- ja tulliliiton pääosaston pääjohtaja voi pyytää järjestöä nimeämään toisen edustajan tai toisen sijaisen, jos hän katsoo, että edustaja tai sijainen ei täytä tämän artiklan 9 kohdassa säädettyjä edellytyksiä.
   11.   Nimitettyjen yksityishenkilöiden ja järjestöjen nimet julkaistaan komission asiantuntijaryhmiä ja vastaavia yksikköjä koskevassa rekisterissä, jäljempänä ’rekisteri’, sekä verotuksen ja tulliliiton pääosaston verkkosivustolla.
   12.   Henkilötietoja kerättäessä, käsiteltäessä ja julkaistaessa noudatetaan asetusta (EY) N:o 45/2001.
   5 artikla
   Toiminta
   1.   Ryhmän puheenjohtajana toimii komission edustaja.
   2.   Ryhmä voi komission yksikköjen suostumuksella perustaa alaryhmiä tarkastelemaan tiettyjä kysymyksiä ryhmän määrittelemän toimeksiannon mukaisesti. Tällaiset alaryhmät lakkautetaan heti, kun ne ovat täyttäneet toimeksiantonsa.
   3.   Komission edustaja voi kutsua ulkopuolisia asiantuntijoita osallistumaan tilapäisesti ryhmän tai alaryhmän työskentelyyn, jos heillä on ryhmää hyödyttävää erityisasiantuntemusta. Lisäksi komission edustaja voi antaa tarkkailijan aseman tietyille yksityishenkilöille tai järjestöille, sellaisina kuin ne määritellään asiantuntijaryhmiä koskevien horisontaalisten sääntöjen 8 säännön 3 kohdassa.
   4.   Kaikkien ryhmän jäsenten ja heidän edustajiensa sekä kutsuttujen asiantuntijoiden ja tarkkailijoiden on noudatettava perussopimuksessa ja sen täytäntöönpanosäännöissä vahvistettuja salassapitovelvollisuuksia sekä EU:n turvaluokiteltujen tietojen suojelua koskevia komission turvallisuussääntöjä, jotka vahvistetaan komission päätöksen 2001/844/EY, EHTY, Euratom (4) liitteessä. Komissio voi toteuttaa asianmukaisia toimenpiteitä, jos nämä henkilöt eivät noudata näitä velvollisuuksia.
   5.   Ryhmän ja alaryhmien kokoukset pidetään yleensä komission tiloissa komission päättämässä kokoonpanossa ja komission päättäminä aikoina. Komissio huolehtii ryhmän sihteeripalveluista. Ryhmän ja sen alaryhmien kokouksissa voi olla läsnä myös komission virkamiehiä, joita asia koskee.
   6.   Ryhmä vahvistaa työjärjestyksensä asiantuntijaryhmien työjärjestysmallin pohjalta.
   7.   Komissio julkaisee asiaankuuluvia tietoja ryhmän toiminnasta joko rekisterissä tai erityisesti tätä varten käyttöön otetulla verkkosivustolla, jolle rekisteristä on linkki.
   6 artikla
   Kokouskustannukset
   1.   Ryhmän toimintaan osallistuvat henkilöt eivät saa palkkiota tehtäviensä hoitamisesta.
   2.   Komissio korvaa ryhmän toimintaan osallistuvien matka- ja oleskelukustannukset voimassa olevien komission säännösten mukaisesti.
   3.   Nämä kustannukset korvataan vuosittaisessa määrärahojen kohdentamismenettelyssä myönnettyjen käytettävissä olevien määrärahojen rajoissa.
   
      Tehty Brysselissä 26 päivänä kesäkuuta 2012.
      
         
            Komission puolesta
         
         Algirdas ŠEMETA
         
            Komission jäsen
         
      
   
   
      (1)  KOM(2011) 851, 6.12.2011.
   
      (2)  KOM(2010) 543, 8.10.2010.
   
      (3)  EYVL L 8, 12.1.2001, s. 1.
   
      (4)  Komission päätös, tehty 29 päivänä marraskuuta 2001, komission sisäisten menettelysääntöjen muuttamisesta (EYVL L 317, 3.12.2001, s. 1).